Radio Alise Plus ēterā ziņas “Pasaulē, Latvijā, Latgalē”, studijā Juris Saukāns.
========================================== 
Līdz ar Kanādas pievienošanos tām valstīm, kas gatavas piegādāt tankus Ukrainai, šajā "tanku koalīcijā" ir jau 12 valstis, tā vakar uzrunā sacīja Ukrainas prezidents Volodimirs Zelenskis. Kanādas aizsardzības ministre Anita Ananda ceturtdien pavēstīja, ka valsts valdība tuvāko nedēļu laikā nosūtīs Ukrainai četrus tankus "Leopard 2". Atbilstoši mediju aplēsēm Ukraina kopumā varētu saņemt līdz 100 "Leopard 2" tankiem.
============================================
Partija "Saskaņa" līdz ar Daugavpils domes priekšsēdētāja Andreja Elksniņa un citu politiskā spēka deputātu lēmumu izstāties no partijas būs zaudējusi pārstāvniecību Latvijas otrajā lielākajā pilsētā. Lēmumu par izstāšanos no "Saskaņas" pieņēmis ne vien Elksniņš, bet arī visi pārējie partijas domes frakcijas politiķi. Daugavpils domnieki, kuri līdz šim, pašvaldībā tiekot ievēlētiem no "Saskaņas" saraksta, strādājuši komandā ar Elksniņu, uzsver, ka turpinās darbu mēra vadībā un atstāj partiju kopā ar viņu. Atsevišķi deputāti arī atklājuši, ka par izstāšanos domājuši jau sen. "Gaidīju šo brīdi divus gadus," žurnālistiem teica deputāts Mihails Lavrenovs, tiesa gan, neprecizējot, kāpēc no partijas nebija izstājies agrāk. Tagad arī viņš kopā ar kolēģiem noskaņots sekot Elksniņam jauna reģionālā politiskā spēka izveidē. Elksniņš žurnālistiem norādījis, ka domes vadības komanda ir stabila. Viņaprāt, 14.Saeimas vēlēšanu rezultāti ir uzskatāmi parādījuši, ka "Saskaņa" vairs nav spējīga būt vienojošs spēks.
=============================================== Ministru prezidents Krišjānis Kariņš (JV) darba sanāksmē ar Finanšu un citām ministrijām, sociāliem un sadarbības partneriem norādījis, ka tiek gatavoti priekšlikumi nodokļu sistēmas uzlabošanai, tostarp vienkāršošanai. Lēmums par to esot jāpieņem šogad, lai izmaiņas stātos spēkā 2024.gadā. Šī bija pirmā sanāksme par priekšlikumu sagatavošanu nodokļu politikas pamatnostādnēm. 2024 - 2027.gadam. Kariņš sanāksmē teica: "mūsu kopīgais mērķis ir stiprināt Latvijas ekonomikas konkurētspēju". ===============================================
Daugavpilī plānots samazināt ūdenssaimniecības pakalpojumu tarifus. Sabiedrisko pakalpojumu regulēšanas komisijai iesniegti ūdenssaimniecības sabiedrisko pakalpojumu sniedzēja noteiktie tarifi diviem laika periodiem. Pašlaik ir spēkā ūdensapgādes tarifs 1,14 eiro par kubikmetru (m3). No 1.marta līdz 30.aprīlim plānots piemērot tarifu 0,90 eiro par m3, bet no 1.maija - 0,93 eiro par m3. Savukārt kanalizācijas pakalpojumu tarifu, kas pašlaik ir 1,48 eiro par m3, no 1.marta līdz 30.aprīlim plānots samazināt par 24%, piedāvājot tarifu 1,12 eiro par m3. Savukārt no 1.maija plāno noteikt tarifu 1,15 eiro par m3. Tarifu izmaiņas ir saistītas ar elektroenerģijas izmaksu samazinājumu. Tarifi stāsies spēkā, ja Sabiedrisko pakalpojumu regulēšanas komisija nebūs pieņēmusi un publicējusi oficiālajā izdevumā "Latvijas Vēstnesis" lēmumu par noteikto tarifu spēkā stāšanās atsaukšanu. Daugavpilī arī siltuma tarifu no marta plānots pazemināt par 18%, tā vismaz liecina "Daugavpils siltumtīklu" Sabiedrisko pakalpojumu regulēšanas komisijai (SPRK) iesniegtais tarifu projekts. No 1.marta tarifu plānots samazināt līdz 144,14 eiro par megavatstundu (MWh) jeb par 17,8%. Salīdzinoši janvārī spēkā esošais tarifs ir 175,59 eiro par MWh, bet februārī tas būs 175,44 eiro par MWh. Tarifa izmaiņas ir saistītas ar kurināmā izmaksu izmaiņām. ===============================================
Ziņu apskatu “Pasaulē, Latvijā, Latgalē” pēc publikāciju materiāliem sagatavoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.